Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: Az 1997. évi LXXVIII. és az 1998. évi XXVI. törvény megalkotása, az akadálymentesség fogalmának törvényben
Paragraph Index: 617

Az 1997. évi LXXVIII. és az 1998. évi XXVI. törvény megalkotása, az akadálymentesség fogalmának törvényben való megfogalmazása, az Akadálymentesség Európai Eszméje ajánlásainak átvétele Európában élenjáró. Ugyanakkor a hazai viszonyokra adaptálása és a végrehajtása érdekében tett intézkedések, az érvényesítésükhöz szükséges eszközrendszer nem elégséges és nem hiánytalan. Általuk a mozgássérültek esélyegyenlősége és az épített környezet akadálymentessége — módosítások és kiegészítések nélkül — nem teremthető meg. Az országgyűlési biztos megállapította, hogy a mozgássérültek számára az épített környezet jelenleg általában nem akadálymentes, ezért az élethez, az emberi méltósághoz való jogaik sérülnek. Megállapította az egyes jogszabályoknak jogokra és kötelezettségekre kiható eltérő fogalomhasználatát, a tárgykörrel összefüggő kérdések jogi szabályozatlanságát, ami a jogállamiságból fakadó jogbiztonság alkotmányos elvével összefüggésben úgyszintén sérti az emberi méltósághoz való jogaikat. E visszásságokhoz társul a hátrányos megkülönböztetés tilalmával kapcsolatos visszásság, és fenyeget az egészséges környezethez, a szociális biztonsághoz, a legmagasabb szintű testi és lelki egészséghez való jogaikkal összefüggő visszásság keletkezése. Az építési hatóságok mulasztásai következtében is sérültek a mozgáskorlátozottak előbb említett alkotmányos jogai azoknál az új közhasználatú épületeknél, amelyek építésénél az akadálymentességet nem biztosították. (Az átalakítások hatósági eljárásaiban a visszásság a vizsgálat keretében nem volt tisztázható, ugyanis a műszaki adottságokra vonatkozó adatokat felülbírálni nem, csak bemutatni tudta.) A differenciálatlan, több területen előírt teljes körű és egyidejű teljesítési kötelezettség — rövid és középtávon — az emberi élethez és méltósághoz való jog más jogok alá nem rendelhetőségének követelményét sértheti. A teljesíthetetlen átalakítási feltételek miatt ugyanis az egyenlő mértékben rászorult csoportok tagjainak alkotmányos jogai kerülhetnek esetlegesen hátrányba. A vizsgálat alapján nyilvánvaló, hogy a különböző természeti adottsággal, korú és minőségű középülettel rendelkező települések, különböző nagyságrendű kötelezettséggel terhelt tulajdonosok-fenntartók különböző szinten és ütemben lesznek képesek a követelményeknek eleget tenni. Ezért a mozgáskorlátozottak csoportján belül is fenyeget a 2000/88/II. szám hátrányos megkülönböztetés annak függvényében, hogy az általuk igénybe veendő középületek tulajdonosai mikor, milyen mértékben tudnak vagy akarnak a törvényben előírtaknak eleget tenni, feltéve, hogy azt nem 2005. január 1-jéig és nem teljeskörűen teszik. A vizsgálat feltárta az is, hogy sérülhet az épített környezet, amelynek védelmét az Alkotmány 70/D. §-a a legmagasabb szintű testi és lelki egészséghez való jog eszközének tekinti, és amelynek csak egyik — bár legfontosabb — jellemzője az akadálymentesség és biztonságosság. A történetileg kialakult, védett építészeti környezet és azok egyedi értékei az identitáshoz való emberi jog fontos elemei, és csak több szempont összeegyeztethetősége esetén változtathatók. Az országgyűlési biztos a következő ajánlásokat tette: Kezdeményezte, hogy a szociális és családügyi miniszter vizsgálja felül az esélyegyenlőségről szóló törvény, a közhasználatú épületekben nyújtandó különböző szociális szolgáltatások szabályainak az akadálymentességre vonatkozó szakaszait, gondoskodjon a fogalom-meghatározások kiegészítéséről, egységesítéséről. Intézkedjen az ütemezett, teljesíthető volumenű és határidejű feladatellátást szolgáló módosításokról, illetve ezeket kezdeményezze. Kezdeményezte, hogy a földművelésügyi és vidékfejlesztési miniszter, valamint a szociális és családügyi miniszter harmonizálja az épített környezet akadálymentességére vonatkozó előírásokat, fogalomhasználatot, és javasolja az ahhoz szükséges jogszabály-módosításokat. Kezdeményezte, hogy a földművelésügyi és vidékfejlesztési miniszter vizsgálja felül az akadálymentességnek az új épületek kialakítása és az átalakítások-felújítások esetén alkalmazandó azonos szabályait. Gondoskodjon az átalakítások-felújítások, használati mód változás esetén kívánatos és elfogadható feltételek, megoldások kereteinek a meglévő adottságokat figyelembe vevő megfogalmazásáról. Kezdeményezte, hogy az igazságügy-miniszter gondoskodjon a különböző tárcákhoz tartozó hatóságoknak, szakhatóságoknak a vizsgált kérdést szabályozó ágazati előírásai, a kötelező szabványok egyöntetű fogalomhasználatáról, az egymásnak ellentmondó vagy egymást kizáró szabályok harmonizálásáról. Kezdeményezte, hogy a nemzeti kulturális örökség minisztere gondoskodjon a műemlékek akadálymentessé tételéhez szükséges szakmai szempontrendszer megfogalmazásáról; keretjelleggel és/vagy egyedileg a közhasználat, az igénybevétel, a megtekinthetőség más módjának meghatározásáról. Gondoskodjon ezen kivételes szabályok illeszkedéséről és kezdeményezze azok alkalmazhatóságát az esélyegyenlőség és akadálymentesség biztosításáról szóló általános szabályok mellett. Kezdeményezte, hogy a szociális és családügyi miniszter és a pénzügyminiszter gondoskodjon az akadálymentesség kialakításához szükséges pénzügyi eszközök szabályainak megalkotásáról és a költségvetésbe való ütemes előterjesztéséről. A szabályok kialakítása úgy történjen, hogy az célravezető, átlátható és kiszámítható, a mozgáskorlátozottak összességét segítő, egyben a körülményeikben meglévő különbségek kiegyenlítését szolgáló legyen. Felkérte a közigazgatási hivatalok vezetőit, hogy felügyeleti jogkörükben eljárva az új közhasználatú épületek építési engedélyei közül vizsgálják meg mindazokat, amelyekben az akadálymentességet nem biztosították. A jóhiszeműen szerzett jogok tiszteletben tartásával járjanak el a körülményektől függően még lehetséges, de feltétlenül szükséges intézkedések érdekében. Gondoskodjanak róla, hogy a jövőben ilyen épületekre sem építési, sem fennmaradási engedélyt ne adjanak ki az építési hatóságok. A válaszadásra nyitva álló határidő még nem telt le. OBH 599/1998. Nem okoz visszásságot az Alkotmány 2. § (1) bekezdésében deklarált jogállamisághoz való joggal, a 70/A. § (1)—(2) bekezdésben deklarált diszkrimináció tilalmával és a 13. § (1) bekezdésben foglalt tulajdonhoz fűződő joggal kapcsolatban az építési műszaki ellenőri tevékenység szabályozása, szakvizsgatételi kötelezettség előírása, a beruházások bonyolultságához és nagyságrendjéhez igazodó képesítési előírások bevezetése.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes